V Dúbravke dnes ráno horelo, hasiči našli v budove zatiaľ neznáme telo
Dnes v ranných hodinách prijala polícia hlásenie o požiari chatky v záhradkárskej oblasti mestskej časti Dúbravka. Chatka sa mala nachádzať za ulicou Sch. Trnavského, za budovou Okresného riaditeľstva PZ v Bratislave IV. Polícia hlásenie preverila a potvrdila.
Príslušníkmi Hasičského a záchranného zboru bola v priestoroch budovy nájdená osoba, pravdepodobne mužského pohlavia bez známok života. Privolaný lekár nariadil pitvu za účelom zistenia presných príčin smrti.
Okolnosti a príčiny vzniku požiaru sú predmetom vyšetrovania. Vyšetrovateľ Policajného zboru v tejto súvislosti začal trestné stíhanie vo veci usmrtenia.